Zaļā Zvaigzne

**Zaļā Zvaigzne** ir cilvēku valsts Mūžīgā Meža rietumos, kas aizņem divas trešdaļas no provinces rietumu piekrastes. Tā ir politiski nozīmīgākā, ekonomiski un militāri spēcīgākā cilvēku valsts ārpus Jūras Zvaigznes provinces. Galvaspilsēta Zināšanu Bāka ir uzcelta uz Pirmajā Kaucējzirnekļu karā iznīcinātās dziedātājzirnekļu pilsētas Zināšanu Tīkla drupām. Zaļā Zvaigzne ir laika gaitā ievērojami paplašinājusi savas teritorijas uz mežļaužu rēķina. Iekarojot ar izcili tīrām rūdām bagātas teritorijas, cilvēki spējuši aizvien vairāk stiprināt savu militāro mašinēriju.

## Vēsture

### Pirmais laikmets

Pirmās ziņas par par cilvēku klātbūtni Mūžīgā Meža rietumu piekrastē atrodamas ceļojošo dziesminieku stāstiem un dziesmām veltītās piezīmēs, kas datētas ar 320 1L. Tajās stāstīs par "bāliem, bet nesaprātigi drosmīgiem aizjūras svešiniekiem," kuru tirdzniecības apmetnei uzbrucis indes milzis, daudzus nogalinot. Tomēr cilvēkiem izdevies indes milzi smagi ievainot un ievilināt Zināšanu Tīkla teritorijā, kur dziedātājzirnekļi kopā ar meža milžiem viņu nonāvējuši. Cilvēku drošsirdība ļāvusi iegūt Zināšanu Tīkla iedzīvotāju cieņu, un starp abām pusēm sākusies aktīva tirdzniecība. Vietā, kur kopīgi ticis nogalināts indes milzis, izveidots meža megalīts.

626 1L divi indes milži iznīcina piekrastē izvietotās cilvēku apmetnes, sodot viņus par nepakļaušanos. Uzbrukumā izdzīvo mazāk nekā trešā daļa iedzīvotāju. Redzot cilvēku nožēlojamo stāvokli, bet arī milzīgo vēlmi atriebties, Zināšanu Tīkla dziedātājzirnekļi viņus uzņem savā pazemes pilsētvalstī. Laiku no 626 1L līdz 926 1L Mūžīgā Meža cilvēki sauc par Sapņu laiku. Šajos 300 gados cilvēki izbauda priekšrocības, kādas nekad nav bijušas nevienai provinces tautai (pat mežļaudīm). Viņi iepazīst dziedātājzirnekļu svētākās zināšanas visās dzīves jomās, tostarp - kļūstot par pirmajiem dziedošajiem dziedniekiem.

926 1L cilvēki atstāj Zināšanu Tīklu un jūras malā nodibina Dziedošo Bruņurupuci - savu jauno pazemes galvaspilsētu. Izmantojot Sapņu laikā gūtās zināšanas, viņi uzbūvē lielas tirdzniecības un zvejas flotes, kas dodas augšup pa upēm dziļāk Mūžīgajā Mežā, gar jūras krastu un uz piekrastes salām, kā arī - pat uz citām provincēm. Tiek iekopti auglīgi lauki, turēti plaši ganāmpulki un ierīkotas dziļas metāla rūdu raktuves. Pārliecināti par savas galvaspilsētas drošību pret indes milžu uzbrukumiem, cilvēki apceļo Mūžīgo Mežu, māca tā iedzīvotājiem dziedošo dziednieku prasmes un noskaņo uz pretestību indes milžiem.

930 1L pie Padebešu upes ietekas Gaismas upē Zaļās Zvaigznes cilvēki kopā ar ievērojamiem mežļaužu spēkiem ievilina slēpnī piecus indes milžus un tos iznīcina, pēc tam sadedzinot milzīgos "līķus." Negaidītās vēstis par grandiozo uzvaru izskan pa visu provinci. Līdz ar šo kauju sākas tā sauktā Ugunskuru revolūcija, kas pa īstam beidzas vien 2470 1L līdz ar Rintavo upuri un pilnīgu indes milžu sakaušanu. Turpmāk cilvēki kā cerības nesēji un cīņai vajadzīgu zinību glabātāji tiek gaidīti visos privinces nostūros.

## Ģeogrāfija

Laika gaitā Zaļās Zvaigznes teritorija ievērojami izpletusies ziemeļu - dienvidu virzienā, iekļaujot sevī apmēram divas trešdaļas no Mūžīgā Meža piekrastes joslas. Ziemeļu robeža iet pa Balto ezeru un tālāk (jūras virzienā) pa no tā iztekošo Balto upi. Ziemeļaustrumos izvietotas Dzelzs kalnu raktuves, kurās tiek iegūtas augstvērtīga metāla rūdas. Pirmā galvaspilsēta Dziedošais Bruņurupucis atrodas piekrastē, apmēram vienādā attālumā no valsts ziemeļu un dienvidu robežas. Savukārt jaunā galvaspilsēta Zināšanu Bāka atrodas 12 jūdzes uz dienvidiem. Valsts dienvidos ir Gaismas upes plašā grīva, kur atrodas Gaismas dārzi - iespējams, auglīgākie tīrumi un dārzi visā provincē.

Uz dienvidiem no Dzelzs kalnu raktuvēm, tomēr ārpus valsts teritorijas atrodas plašais Kaucējzirnekļu purvs..

Jau kopš Dziedošā Bruņurupuča dibināšanas Zaļās Zvaigznes valdība uztur Dzintara spēlmaņu dienestu, kas ļauj valsts iedzīvotājiem ātri pārvietoties ar Zaļā dzintara tīkla palīdzību.